Á myndinni eru talið frá vinstri Jónas Guðmundsson , Tryggvi Guðmundsson og Þórdís Sif Sigurðardóttir . Mynd : aðsend . Á aðalfundi Félags lögfræðinga á Vestfjörðum sem haldinn var á Ísafirði í gær , 12. desember , var Tryggvi Guðmundsson , lögmaður á Ísafirði , kjörinn heiðursfélagi í félaginu . Tryggvi hefur í 44 ár eða frá árinu 1975 rekið lögmannsstofu og fasteignasölu á Ísafirði fyrst einn en síðar undir hatti með öðrum , en hefur nú minnkað nokkuð við sig vinnu . Tryggvi er flestum Ísfirðingum að góðu kunnur enda fæddur þar og uppalinn og hefur nánast allan sinn feril starfað á Ísafirði . Félag lögfræðinga á Vestfjörðum var stofnað á Hrafnseyri við Arnarfjörð 15. september 1995 og verður því 25 ára á næsta ári . Allan tímann hefur Jónas Guðmundsson , verið formaðu félagsins . Með honum í stjórn nú eru Þórdís Sif Sigurðardóttir og Hrefna María Jónsdóttir . Tryggvi Guðmundsson er fyrsti heiðursfélagi félagsins . Á Vestfjörðum starfa nú eftir því sem næst verður komist 18 lögfræðimenntaðir einstaklingar níu konur og níu karlar , þar af eru tveir í Vesturbyggð en hinir á norðanverðum Vestfjörðum .